Загадчык кафедры анкалогіі Беларускай медыцынскай акадэміі паслядыпломнай адукацыі Аляксандр ЖУКАВЕЦ: — Наша кафедра забяспечвае адукацыю тым, хто ўжо мае медыцынскую адукацыю і вырашыў звязаць сваё жыццё з такім кірункам, як анкалогія. Тут ёсць тры асноўныя спецыялізацыі — прамянёвая тэрапія, анкахірургія і хіміятэрапія. Ёсць, акрамя гэтага, курсы ўдасканалення кваліфікацыі для дзеючых анколагаў. Навучанне такога кшталту неабходна, бо не кожны ўрач можа сам разабрацца ў той велізарнай колькасці інфармацыі, якая зяўляецца сёння па гэтай тэме. Уся неабходная інфармацыя сканцэнтравана, вядома, у нацыянальных пратаколах дыягностыкі і лячэння пацыентаў, але ўрач павінен усё рабіць свядома, а не проста паўтараць алгарытм дзеянняў. Лячэнне хоць і адбываецца па стандартах, але яно ўсё роўна заўсёды індывідуальнае. Задача кафедры — растлумачыць, якія методыкі ёсць, што і калі трэба выкарыстоўваць. Акрамя таго, у навучанне ўведзены спецыяльныя цыклы па скрынінгу, ранняй дыягностыцы злаякасных новаўтварэнняў, большая частка слухачоў на якіх — не анколагі, а ўрачы іншых спецыяльнасцяў. Кафедра прымае ўдзел і ў навуковых распрацоўках па органазахавальнай методыцы ў пацыентаў з раннім ракам малочнай залозы і методыцы прамянёвай тэрапіі ў пацыентаў са злаякаснымі новаўтварэннямі скуры. 13 чалавек праходзяць у нас зараз клінічную ардынатуру.